KIRJALLINEN KYSYMYS E-3123/01 esittäjä(t): Karin Riis-Jørgensen (ELDR) komissiolle. Direktiivi 98/34 — ilmoitus 2001/0267/NL.



Virallinen lehti nro 115 E , 16/05/2002 s. 0228 - 0229



KIRJALLINEN KYSYMYS E-3123/01 esittäjä(t): Karin Riis-Jørgensen (ELDR) komissiolle (14. marraskuuta 2001) Aihe: Direktiivi 98/34 ilmoitus 2001/0267/NL Alankomaiden viranomaiset esittivät 20. kesäkuuta 2001 luonnoksen asunto-, suunnittelu- ja ympäristöministeriön asetukseksi, johon sisältyy määräykset kuparipohjaisista puunsuoja-aineista direktiivin 98/34/EY(1) (ilmoitus 2001/0267/NL) mukaisesti. Määräyksen tarkoituksena on kieltää kuparipohjaisilla puunsuoja-aineilla käsitellyn puun tuonti ja käyttö Alankomaissa. - Uskooko komissio, että ilmoituksessa 2001/0267/NL kuvatun Alankomaiden viranomaisten esittämän määräyksen täytäntöönpano johtaa siihen, ettei Alankomaihin enää voida tuoda ja ettei siellä enää voida käyttää kuparipohjaisilla puunsuoja-aineilla käsiteltyä puuta? - Pitääkö komissio tällaista tuonti- ja käyttökieltoa kaupan esteenä ja siten sisämarkkinoita koskevien säännösten vastaisena rikkomuksena? (1) EYVL L 204, 21.7.1998, s. 37. Frederik Bolkesteinin komission puolesta antama vastaus (17. joulukuuta 2001) Arvoisan parlamentin jäsenen mainitsemalla ilmoituksella 2001/0267/NL pyritään kieltämään Alankomaissa käytettäväksi tarkoitetun kupari-, kupari-kromi- tai kupari-kromi-arseeniyhdisteillä käsitellyn puun tuonti, käyttö ja käyttöön saattaminen sekä kaupallisiin tarkoituksiin Alankomaiden markkinoille tarkoitettujen varastojen hallussapito. Saksa, Portugali, Suomi ja Yhdistynyt kuningaskunta toimittivat yksityiskohtaiset lausunnot tästä hankkeesta. Näiden lausuntojen seurauksena Alankomaiden viranomaisten oli pakko lykätä asiakirjan hyväksymistä 21. päivään joulukuuta 2001. Komissio ja Ruotsi esittivät teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY(1) 8 artiklan 2 kohdan mukaisia huomautuksia Alankomaiden viranomaisille. Näissä huomautuksissa komissio katsoi, että tämänkaltainen kielto saattaa mitä todennäköisimmin asettaa huomattavia määrällisiä rajoituksia tämäntyyppisten tuotteiden tuonnille, ja että hanke voisi hyväksymisestään lähtien luoda EY:n perustamissopimuksen 28 artiklan (entisen 30 artiklan) ja 30 artiklan (entisen 36 artiklan) mukaisia esteitä tavaroiden vapaalle liikkumiselle. On kuitenkin huomattava, että joissain tapauksissa tämänkaltainen toimenpide voidaan perustella yleistä etua koskevilla pakottavilla vaatimuksilla. Toimenpiteen on kuitenkin oltava oikeassa suhteessa perusteltuun tavoitteeseensa nähden. Huomautuksissaan komissio totesi, että Alankomaiden viranomaisten toimittamasta alustavasta tutkimuksesta saadun tieteellisen aineiston perusteella ei ole mahdollista tehdä päätelmiä viranomaisten ehdotetuille toimenpiteille antamista perusteluista. Tämän vuoksi komissio pyysikin Alankomaiden viranomaisia lykkäämään hankkeen hyväksymistä, jotta se voisi antaa Alankomaiden viranomaisten toimittaman tieteellisen aineiston myrkyllisyyttä, ekomyrkyllisyyttä ja ympäristöä käsittelevän komission tiedekomitean (CSTEE) tutkittavaksi saadakseen siltä mielipiteen aiottujen kieltojen tieteellisestä perustasta. (1) EYVL L 204, 21.7.1998.